
Nr. 26, datë 22.2.2019

PËR MIRATIMIN E RREGULLORES “PËR VEPRIMTARITË JASHTË FUNKSIONIT TË PROKURORËVE”

 Bazuar në nenin 149/a të Kushtetutës së Republikës së Shqipërisë, neni 164, pika 8 dhe nenin 189, pika 1, germa “c”, të ligjit nr. 115/2016 “Për organet e qeverisjes së sistemit të drejtësisë”, Këshilli i Lartë i Prokurorisë, pasi u njoh me relacionin e përgatitur nga Komisioni i Vlerësimit të Veprimtarisë Etike dhe Profesionale dhe draftin e rregullores,

VENDOSI:

1. Miratimin e rregullores “Për veprimtaritë jashtë funksionit të prokurorëve”, sipas draftit bashkëlidhur.
2. Ky vendim hyn në fuqi menjëherë. 

KRYETAR
Gent Ibrahimi

RREGULLORE
PËR VEPRIMTARITË JASHTË FUNKSIONIT TË PROKURORËVE

Në mbështetje të nenit 143 të Kushtetutës të Republikës të Shqipërisë, nenin 9, të ligjit nr. 96/2016 “Për statusin e gjyqtarëve dhe prokurorëve në Republikën e Shqipërisë”, vendimit nr. 34, datë 10.4.2017, të Gjykatës Kushtetuese dhe nenit 189/1/c, të ligjit nr. 115/2016 “Për organet e qeverisjes së sistemit të drejtësisë”, hartohet dhe miratohet rregullorja si më poshtë:

Neni 1
Objekti

Ky akt përcakton rregulla të detajuara që lidhen me aktivitetin e prokurorit  të shkruajë, të publikojë, të japë leksione dhe mësimdhënie për çështjet ligjore dhe të marrë pjesë në veprimtari që lidhen me çështje ligjore, sistemin ligjor, administrimin e drejtësisë dhe çështje të tjera të lidhura me to (veprimtari jashtë funksionit) gjatë dhe jashtë orarit të punës dhe procedurën e pajisjes me autorizim nga ana e Këshillit të Lartë të Prokurorisë.

Neni 2
Qëllimi

Rregullorja ka si qëllim të krijojë kuadrin e brendshëm juridik të nevojshëm për të siguruar rregulla të njëjta për prokurorët, duke garantuar parimin e barazisë dhe të proporcionalitetit. 

Neni 3
Subjektet

Subjekte të kësaj rregulloreje janë magjistratët prokurorë të Republikës së Shqipërisë.
 
Neni 4
Parimet

[bookmark: _Hlk536107359]Parimi i barazisë: çdo magjistrati prokuror i njihet e drejta të ushtrojë veprimtari jashtë funksionit. 
Parimi i proporcionalitetit: e drejta për të ushtruar veprimtari jashtë funksionit, mund të kufizohet në rast se:
- bie ndesh me interesat thelbësore dhe me dinjitetin e ushtrimit të funksionit të prokurorit; 
- cenohen afatet dhe ushtrimi në mënyrë eficiente i funksioneve; 
- krijohen dukshëm perceptime të ndikimit ose njëanshmërisë gjatë ushtrimit të funksionit; 
- bie ndesh me qëllimin për të cilin është ulur ngarkesa e punës;  
- shpërblimi për veprimtaritë jashtë funksionit tejkalon rregullat e zakonshme të tregut. 
Parimi i procesit të rregullt: në çdo rast dhënia e autorizimit i nënshtrohet një procesi të rregullt sipas një procedure të caktuar, në zbatim të parashikimeve të nenit 9, të ligjit nr. 96/2016 “Për statusin e gjyqtarëve dhe prokurorëve në Republikën e Shqipërisë”.

Neni 5
Kërkesa drejtuar Këshillit

1. Prokurori i cili është i interesuar të ushtrojë veprimtari jashtë funksionit paraqet kërkesë me shkrim pranë Këshillit të Lartë të Prokurorisë, e cila duhet të përmbajë minimalisht:
a) emri dhe vendi i institucionit ku ai do të ushtrojë veprimtarinë jashtë funksionit;
b) shpërblimin që do të përfitojë;
c) kohëzgjatjen e kontratës;
d) orët jashtë funksionit në një javë, gjatë dhe jashtë orarit të punës;
e) pozicionin që do të mbajë (pedagog/asistent pedagog);
2. Kërkesës i bashkëngjiten vërtetimet nga drejtuesi për sa më poshtë; 
a) çështjet që prokurori ka në shqyrtim në momentin e paraqitjes së kërkesës;
b) mesataren e ngarkesës në prokurorinë ku ushtron funksionin;
c) përmbushja në kohë e detyrave gjatë 12 muajve të mëparshëm;
d) “ulja në ngarkesë” në qoftë se prokurori ka përfituar dhe shkaqet për të cilat e ka përfituar.

Neni 6
Kushtet për të autorizuar veprimtarinë akademike

1. Ngarkesa e kërkuesit duhet të jetë jo më e lartë se mesatarja e ngarkesës së prokurorëve të prokurorisë ku ushtron funksionet. 
2. Veprimtaria jashtë funksionit të mos ushtrohet më shumë se 2 orë në javë gjatë orarit të punës.
3. Në çdo rast, prokurori nuk mund të përfshihet në më shumë se 1 institucion të arsimit të lartë, në një semestër akademik.
4. Ushtrimi i veprimtarisë jashtë funksionit, në asnjë rast nuk duhet të përbëjë shkak për shmangien e detyrimit për t’u paraqitur në seancë gjyqësore, në vendin e ngjarjes apo në çdo veprim të ngutshëm që nevojitet të kryhet për shkak të funksionit të prokurorit.

Neni 7
Përllogaritja e pagës dhe përfitimeve

1. Masa e shpërblimit në asnjë rast nuk duhet të tejkalojë vlerën, që duhet të marrë për të njëjtën veprimtari, për të njëjtat kushte dhe grada shkencore, një person që nuk është magjistrat.
2. Komisioni i Vlerësimit të Veprimtarisë Etike dhe Profesionale kur e çmon të nevojshme mund të bëjë hetim administrativ për të përllogaritur pagën mesatare në treg për funksione të ngjashme në institucione të tjera akademike apo aktivitete trajnuese të së njëjtës natyrë.

Neni 8
Procedura e ndjekur nga Këshilli i Lartë i Prokurorisë

1. Kërkesa e paraqitur nga prokurori së bashku me dokumentacionin shoqërues shqyrtohen nga Komisioni i Vlerësimit të Veprimtarisë Etike dhe Profesionale, brenda 5 (pesë) ditësh nga paraqitja. 
2. Kryetari i Komisionit i cakton njërit prej anëtarëve shqyrtimin e dosjes dhe paraqitjen e një relacioni.
3. Nëse anëtari i komisionit i ngarkuar me shqyrtimin e dosjes e sheh të nevojshme, mund të kërkojë dokumentacion shtesë, apo edhe të pyesë prokurorin i cili ka paraqitur kërkesën. 
4. Brenda tri javëve nga paraqitja, kërkesa merret në shqyrtim nga Këshilli në seancë plenare.
5. Çështja relatohet nga anëtari i Komisionit të Vlerësimit të Veprimtarisë Etike dhe Profesionale, i cili ka shqyrtuar dosjen. 
6. Në marrjen e vendimit Këshilli duhet të mbajë në konsideratë veçanërisht ngarkesën në punë të prokurorit, performancën e tij në punë, vështirësitë që mund të shkaktohen në ushtrimin e funksionit, arsyet për ulje në ngarkesë, në qoftë se ka, kualifikimin akademik.
7. Vendimi merret me shumicë të thjeshtë të votave të anëtarëve prezent.
8. Në rast se Këshilli brenda një afati trejavor nga marrja e kërkesës nuk shprehet me vendim, nuk njofton të interesuarin, si dhe nuk merr vendimin për zgjatjen e afatit, kërkesa konsiderohet e aprovuar.
9. Në rast se kërkesa nuk përmban të gjitha të dhënat e përmendura në nenin 8, 5 afatet e parashikuara në këtë nen do të konsiderohet se fillojnë nga momenti i plotësimit të këtyre të dhënave dhe paraqitja e dokumentacionit përkatës.
10. Autorizimi është i vlefshme për periudhën kohore të një viti akademik. 

Neni 9
Refuzimi i autorizimit

1. Në çdo rast Këshilli refuzon dhënien e autorizimit kur:
a) prokurori është pezulluar nga detyra; 
b) prokurori është subjekt i procedimit penal ose disiplinor;
c) prokurori ka një masë disiplinore në fuqi;
d) prokurori ka marrë vlerësim të përgjithshëm “mjaftueshëm” ose “i pamjaftueshëm” në periudhën e fundit të vlerësimit.
2. Autorizimi refuzohet edhe në rast se Këshilli konstaton se angazhimi në këtë veprimtari mund të ndikojë negativisht në ushtrimin e detyrës të prokurorit ose nuk plotësohen kushtet e parashikuara në nenet 6, 7 dhe 8 pika 6, të kësaj rregulloreje.

Neni 10
Revokimi i autorizimit

1. Në rast se pasi është dhënë autorizimi sipas kësaj rregulloreje, por gjithmonë pa mbaruar vlefshmëria e tij, prokurori gjendet në një nga situatat e parashikuara në nenin 9, pika 1, Këshilli bën revokimin e autorizimit në mbledhjen më të afërt nga marrja dijeni.
2. Revokimi bëhet edhe në qoftë se provohet se prokurori është duke ushtruar veprimtarinë jashtë funksionit në kapërcim të kushteve për të cilat është dhënë miratimi. Në këtë rast zbatohen, për aq sa është e mundur, dispozitat procedurale të parashikuara në nenin 9 të kësaj rregulloreje.

Neni 11
Veprimtaria jashtë funksionit jashtë orarit zyrtar

Rregullat e parashikuara në këtë rregullore gjejnë zbatim edhe në rastet e veprimtarisë jashtë funksionit, jashtë orarit zyrtar, me përjashtim të kufizimit në nenin 6, pikat 2 dhe 3, të kësaj rregulloreje.
 
Neni 12
Trajnimi në Shkollën e Magjistraturës

1. Pjesëmarrja si ekspert/lehtësues në programin e trajnimit fillestar apo vazhdues në Shkollën e Magjistraturës , rregullohet sipas ligjit nr. 115/2016 “Për organet e qeverisjes së sistemit të drejtësisë” dhe aktet nënligjore në zbatimin e tij.
2. Në çdo rast magjistrati prokuror ka detyrimin të verë në dijeni Këshillin për angazhimin pranë Shkollës të Magjistraturës.

Neni 13
Dispozita të tjera

1. Këshilli bën publike në faqen web të tij, listën e magjistratëve prokurorë të autorizuar për veprimtari jashtë funksionit. Lista duhet të përmbajë emrin e prokurorit, të vendin ku ushtron detyrën dhe orët e punës për të cilat ai është autorizuar. 
2. Këshilli brenda muajit janar të çdo viti i përcjell Inspektoratit të Lartë të Deklarimit të Pasurive dhe të Parandalimit të Konfliktit të Interesit dhe organeve tatimore një raport me shkrim mbi veprimtarinë e ushtruar nga prokurorët në kuadër të kësaj rregulloreje duke përcaktuar pagesën apo shpërblimin e fituar dhe vlerën përkatëse të tregut.

Neni 14
[bookmark: _GoBack]Dispozita kalimtare

[bookmark: _Hlk536105630]1. Autorizimet e dhëna përpara miratimit të kësaj rregulloreje do të vazhdojnë të jenë të vlefshme deri në mbarim të afatit/ të vitit akademik për të cilin janë lëshuar.
2. Kontratat e lidhura nga magjistrati në kuadër të veprimtarisë akademike apo trajnuese, përpara hyrjes në fuqi të kësaj rregulloreje, do të vazhdojnë të jenë të vlefshme deri në mbarimin e vitit akademik.
3. Në çdo rast, prokurorët që kanë filluar një veprimtari sipas pikave të mësipërme të këtij neni, brenda një muaji nga hyrja në fuqi e kësaj rregulloreje i venë në dispozicion Këshillit dokumentacionin provues sipas kërkesave të nenit 5 të kësaj rregulloreje.
4. Kjo rregullore është e detyrueshme për tu zbatuar nga të gjithë prokurorët që ndërmarrin veprimtari jashtë funksionit. moszbatimi i saj përben shkelje të Kodit Etik.

Neni 15
Hyrja në fuqi

Kjo rregullore hyn në fuqi menjëherë pas miratimit nga Këshilli i Lartë i Prokurorisë. 

KËSHILLI I LARTË I PROKURORISË

